กระทรวงพาณิชย์ ร่วมลงนาม MOU ระหว่างผู้ประกอบการไทย และสหราชอาณาจักร พร้อมเดินหน้าส่งเสริมภาพลักษณ์อาหารไทย
นายจุรินทร์  ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า การจัดกิจกรรมส่งเสริมการค้า เพื่อสร้างความเชื่อมั่นต่อสินค้าไทย และเพิ่มโอกาสในการส่งออกสินค้าเข้าสู่ตลาดสหราชอาณาจักรจำนวน 3 กิจกรรม โดยกิจกรรมแรก เป็นการลงนามบันทึกความเข้าใจ (MOU) ระหว่างผู้ประกอบการไทยกับสหราชอาณาจักร เพื่อส่งเสริมสินค้าและบริการไทยไปยังตลาดสหราชอาณาจักร ที่ห้าง Wing Yip สาขา Croydon คาดการณ์มูลค่าการสั่งซื้อภายใน 1 ปี 100 ล้านบาท ส่วนกิจกรรมที่ 2 เป็นการจัดกิจกรรมส่งเสริมการจำหน่ายสินค้าอาหารไทยร่วมกับห้าง Wing Yip ในตลาดสหราชอาณาจักร ซึ่งเป็นบริษัทผู้นำเข้าและจำหน่ายปลีก/ส่ง สินค้าอาหารจากเอเชีย โดยกิจกรรมจัดขึ้นระหว่างวันที่ 14 - 28 มิ.ย. 2565 ขณะที่กิจกรรมที่ 3 คือการสร้างการรับรู้ร้านอาหารThai SELECT และสินค้าอาหารไทยร่วมกับ influencer ในตลาดสหราชอาณาจักร เพื่อกระตุ้นการบริโภคอาหารไทยสร้างการรับรู้ และผลักดันให้เกิดการซื้ออาหารไทยและวัตถุดิบอาหารไทยเพิ่มขึ้น โดยปัจจุบันมีร้านอาหาร Thai SELECT ในยุโรปจำนวน 327 แห่ง จาก 1,500 แห่งทั่วโลกปัจจุบันสหราชอาณาจักรเป็นตลาดใหญ่ที่มีศักยภาพ และกำลังซื้อสูง ซึ่งสินค้าอาหารยังคงเป็น สินค้านำเข้าอันดับ 1 จากประเทศไทย โดยในปี 2564 สหราชอาณาจักร นำเข้าสินค้าไก่แปรรูปจากไทย คิดเป็น มูลค่า15,358.47 ล้านบาท สัดส่วนร้อยละ 14.01 ส่วนสินค้าอาหารไทยและร้านอาหารไทยที่ได้รับความนิยมและขยายตัวสูงในตลาดสหราชอาณาจักร ได้แก่ อาหาร เครื่องปรุงรส ขนมขบเคี้ยว ผักสด ผลไม้ Future Food โดยเฉพาะ Plant Based Food และบริการ ได้แก่ ร้านอาหารไทย และร้านสปาไทย เป็นต้น